De Bibl auf Bairisch
1Kinder, lostß, dyr Vater mant enk; mörktß non auf zo enkern Böstn!
2Hand und Fueß haat, was i prödig. Meine Worter laasstß enk gsagt sein!
3Wie i non ayn klainer Bue war, ganz verdenlt, dyr Mämm ir Ainzigs,
4gsait dyr Vater: "Bue, ietz lustert! Was i sag, dös brauchst für s Löbn allss.
5Schau, däßst weis werst und verständdlich. Nie vergiß dös, was i gsait haan!
6D Weisheit, wennst ys achtst, behüett s di. Hab s non gern; si gaat di schützn!
7S Eerste bei dyr Weisheit ist ja, däßst ys überhaaupt eerst anströbst.
8Haltst ys hooh, dann bringt s eyn d Hoeh di; is bringt z Eern di, wennst ys halsntst.
9Wie ayn Kräntzl auf deinn Haaupt obn, wie ayn Kroon schmückt s di dein Löbn lang."
10Laaß dyr s sagn, Bue, nimm s dyr z Hertzn! Lang gaast löbn dann, männig Jaarer.
11Wie myn weislich löbt, i zaig dyr s, will auf rechte Pfäd di laittn.
12Geest dyrhin, kimmt dir nix unter, und wennst laauffst, dann gaast nit strauchen.
13Bleib dyrbei, was i dir beibring; halt s non föst, weil dös dein Löbn ist!
14Yn de Fräfler laauf nit naachhin; laaß di glei nit ein auf s Übl!
15Mach aynn weitn Bogn um alle; auf mörk, däßst dyrmit nix z Tuenn kriegst!
16Von de Sölchern kan kains schlaaffen, habnd s nit zeerst non öbbs verbrochen.
17Iener töglichs Broot ist d Misstaat und dyr Schaach dös, was die trinkend.
18Doch de Grechtn iener Pfad leuchtt allweil heller, wie wenn d Sunn steigt.
19Nachtgleich ist dyr Wög der Fräfler. Zwö däß s hinfallnd, kennend s nity.
20Bue, ietz lustert, was i sagn will; auf mörk, weil i s mit dir guet main!
21Schau, däßst dös allweil behertzigst! Du sollst niemaals drauf vergössn.
22S Löbn seind s dönn, der wo drauf aufpässt. Faeln tuet nix, nimmt s ains als Richtschnuer.
23Zvürderst acht, was in deinn Hertz laaufft! Dös bestimmt deinn gantzn Löbnslaauf.
24Fang vor alln aau niemaals s Liegn an, Leut Verlaittn older Ausschmirbn!
25Aufrecht, grad sollst du deinn Wög geen.
26Zeerst muesst wissn, wost du hin mechst; dann geest gradaus, recht und sicher.
27Weich nit ab, herent und entn; Obacht gib, däß d Richtung recht ist!